شیخ‌الاسلام مولانا عبدالحمیدا ماں نامه‌اے که په ملک سلمان نبشتگ چه آئیءِ لوٹتگ په ایرانی حاجیانی حج روگا جهد بکنت و ایرانی حاجیانی نبیگ ماں حجءَ په امت اسلامیءِ خیر و صلاحا نه اِنت.
په سنی‌آنلاینءِ هالکاریا نقل چه زاهدانءِ پیشنمازءِ سایتا، واجه مولانا عبدالحمیدا ماں یک بهرے چه وتی نامهءَ نبشتگ: ایرانءِ مردماں زمانگی دود و تمدنءِ واهند اَنت، حجءِ موسما هچبر دگه حاجیانی مزاحم نبنت و گوں حجءِ برجم داروکاں همکاری کننت.
واجهءَ گوں اشاره په جهان اسلامءِ‌ نابرابریں هالاتءَ وتی نامهءَ چوش گوشتگ: هنوگیں جاورا که تفرقه و جتایی جهان اسلاما پریات کنت و دژمن لوٹنت آئیا گیش کننت، ایرانی حاجیانی نبیگ ماں حجا په امت اسلامیءِ خیر و صلاحا نه اِنت.
واجها چه ملک سلمانا لوٹتگ: چه شما دزبندی اِنت که په اسلامی تپاکیءِ ‌برجم‌دارگ و اختلاف و جتائیانی کم‌کنگا و په دو ملکءِ رابطهءِ وصل کنگ و سفارتجاهانی پچ کنگا، په ایرانی حاجیانءِ حج روگا جهد کنِت.
واجهءَ ماں وتی نامهءَ تاکید کرتگ: گوں اسلامی رهشونانی دورچاری و دل‌پراهی و گوں اللهءِ مدتا تفرقه و جتاییءِ آس هاموش کنگ بیت و دوستی دژمنیءِ جاها گریت.
واجها وتی نامهءِ گڈسرءَ گوشتگ: اگه ایران و سعودی عرب گوں وت هور بببنت تواننت جهان اسلامءِ بازیں مشکلیا حل کننت.